Diari Oficial de la Generalitat Valenciana


Sumari del DOGV 8041, del 17-05-2017 (2017/4054)

RESOLUCIÓ de 5 de maig de 2017, de la Direcció General de Formació Professional i Ensenyaments de Règim Especial, per la qual es crea a la Comunitat Valenciana un cens per a la concreció de necessitats de reconeixement de la competència professional en la família professional de Seguretat i Medi Ambient que permeta obtenir la capacitació per a realitzar activitats laborals relacionades amb l'aplicació de biocides, qualificació professional SEA028\_2, Serveis per al Control de Plagues.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8041

Data del DOGV
:   17-05-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/4054


Data del document
:   05-05-2017

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Investigació, Cultura i Esport

RESOLUCIÓ de 5 de maig de 2017, de la Direcció General de Formació Professional i Ensenyaments de Règim Especial, per la qual es crea a la Comunitat Valenciana un cens per a la concreció de necessitats de reconeixement de la competència professional en la família professional de Seguretat i Medi Ambient que permeta obtenir la capacitació per a realitzar activitats laborals relacionades amb l'aplicació de biocides, qualificació professional SEA028\_2, Serveis per al Control de Plagues. [2017/4054]  
El procediment d'avaluació i acreditació de les competències professionals és un dels instruments i accions del Sistema Nacional de Qualificacions i Formació Professional, tal com estableix l'article 4, apartat 1, lletra b), de la Llei orgànica 5/2002, de 19 de juny, de les qualificacions i de la formació professional.  
Mitjançant el Reial decret 1224/2009, de 17 de juliol, de reconeixement de les competències professionals adquirides per experiència laboral, s'estableix el procediment i els requisits per a l'avaluació i acreditació de les competències professionals adquirides per les persones a través de l'experiència laboral o de vies no formals de formació, així com els efectes d'aquesta avaluació i acreditació de competències.  
  
Sobre aquest tema l'Administració educativa ha previst, en l'article 40 del Reial decret 1147/2011, de 29 de juliol, pel qual s'estableix l'ordenació general de la formació professional del sistema educatiu, que l'acreditació parcial d'unitats de competència obtinguda a través del procediment determinat pel Reial decret 1224/09, permetrà, als qui desitgen cursar els ensenyaments de la formació professional del sistema educatiu, sol·licitar la convalidació o exempció dels mòduls professionals establits en la norma que regule cada títol o curs d'especialització, a fi de completar o finalitzar aquests ensenyaments.  
Per la seua banda l'Administració laboral, en el Reial decret 34/2008, de 18 de gener, pel qual es regulen els certificats de professionalitat, estableix en l'article 8 que el certificat de professionalitat es pot obtenir mitjançant els procediments per a l'avaluació i acreditació de les competències professionals adquirides a través de l'experiència laboral o de vies no formals de formació, així com mitjançant l'acumulació d'acreditacions parcials de les unitats de competència que comprenga el certificat de professionalitat.  
D'altra banda, el Reial decret 830/2010, de 25 de juny, estableix la normativa reguladora de la capacitació per a realitzar tractaments amb biocides, de manera que per a realitzar activitats laborals relacionades amb l'aplicació de biocides s'ha d'acreditar haver superat una formació en aquest àmbit.  
Concretament, en el seu article 4.1.a.1r, es determina que quan es tracte de personal que aplica biocides dels tipus 2, 3, 4, 14, 18 i 19 (excepte els TP2 utilitzats en el control de legionel·la (clau 100 del Registre Oficial de Biocides) acreditaran la capacitació per a realitzar aquesta activitat laboral els qui, entre altres possibilitats, estiguen en possessió d'un certificat de professionalitat que acredite les unitats de competència corresponents a la qualificació professional Serveis per al Control de Plagues (nivell 2).  
Atés que a través del Reial decret 1536/2011, de 31 d'octubre, modificat pel RD 624/2013, de 2 d'agost, es va establir el certificat de professionalitat de Serveis per al Control de Plagues (SEAG0110), és possible que els qui complisquen els requisits per a accedir al procediment previst pel Reial decret 1224/09 puguen acreditar, a través d'aquest, les competències professionals adquirides per experiència laboral o de vies no formals de formació i, si escau, sol·licitar l'esmentat certificat de professionalitat per quedar exempt de realitzar els seus mòduls formatius.  
El Reial decret 830/2010, en l'àmbit dels biocides dels tipus 2, 3, 4, 14, 18 i 19, va concedir un termini de 6 anys durant els quals es prorrogava la validesa dels carnets, nivells bàsic i qualificat, fins a aquell moment homologats per a ús ambiental i en la indústria alimentària, a comptar de l'endemà de la publicació de l'esmentat reial decret. Però va preveure que durant aquest període transitori, les comunitats autònomes podien adoptar les disposicions que consideraren oportunes per a pal·liar els eventuals problemes que poguera ocasionar en el mercat de treball la manca dels professionals que són objecte de regulació en aquest reial decret, mitjançant alguna de les següents mesures de caràcter excepcional:  
a) Prorrogar la validesa, per un període de temps determinat, dels actuals carnets més enllà de la finalització del període transitori.  
b) Autoritzar noves edicions de cursos.  
Finalment el Decret 85/2016, de 8 de juliol, del Consell, ha prorrogat la validesa dels carnets de manipulador de biocides, nivells bàsic i qualificat, per a realitzar tractaments amb biocides a la Comunitat Valenciana fins al 15 de juliol de 2020.  
Per a planificar la resposta a les necessitats del personal que a la nostra comunitat aplica biocides dels tipus 2, 3, 4, 14, 18 i 19 (excepte els TP2 utilitzats en el control de legionel·la, clau 100 del Registre Oficial de Biocides), aquesta direcció general va publicar en el DOGV de 06.10.2016 la Resolució de 14 de setembre de 2016 i va crear a la Comunitat Valenciana un cens per a concretar quants d'ells no tenien la qualificació professional requerida i volien participar en un procediment per a poder obtenir-la per experiència laboral i formació no formal.  
  
Finalitzat el termini per a inscriure's en l'esmentat cens i atés que el nombre de persones censades ha sigut molt inferior al previst, s'ha valorat amb el Servei de Promoció i Prevenció en l'Entorn Laboral de la Conselleria de Sanitat Universal i Salut Pública que és necessari ampliar el termini per a inscriure's en el cens i obtindre un coneixement més precís de les necessitats del sector abans de planificar la resposta adequada.  
Per tot això, informat el Consell Valencià de Formació Professional, i en virtut de les competències atorgades per l'article 15 del Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, aquesta direcció general resol:  
  
Primer. Objecte  
La present resolució té per objecte obrir de nou el cens creat per Resolució de 14 de setembre de 2016 en un termini suficient de temps, per a concretar les necessitats i planificar la resposta oportuna de reconeixement de la competència professional adquirida per experiència laboral o formació no formal en el sector de l'aplicació de biocides, en l'àmbit de la Comunitat Valenciana.  
  
Segon. Població a la qual va dirigit  
Professionals del sector que complint els requisits que es detallen a continuació desitgen participar en un procediment de reconeixement de la competència professional adquirida per experiència laboral o formació no formal en les unitats de competència de la qualificació professional SEA028\_2 Serveis per al Control de Plagues i no s'hagen inscrit en l'anterior cens publicat per Resolució de 14 de setembre de 2016.  
  
Per a inscriure's en l'esmentat cens cal complir els requisits generals d'accés al procediment detallats en l'annex I, i a més:  
- Exercir o haver exercit, almenys el temps previst en l'annex I, com a personal aplicador de biocides dels tipus 2, 3, 4, 14, 18 i 19 (excepte els TP2 utilitzats en el control de legionel·la (clau 100 del Registre Oficial de Biocides) en empreses (o com a autònoms) inscrites:  
· En el Registre Oficial d'Establiments i Serveis Biocides de la Comunitat Valenciana (ROESB Comunitat Valenciana).  
· O en el registre equivalent de qualsevol altra comunitat o ciutat autònoma si és resident a la nostra comunitat.  
- I estar en possessió:  
· Del carnet de manipulador de biocides, nivell bàsic.  
· O del carnet de manipulador de biocides, nivell qualificat.  
· O del certificat de professionalitat de Gestió de Serveis per al Control d'Organismes Nocius (o tindre adquirides les seues unitats de competència reconegudes) sense tindre cap dels carnets anteriors.  
  
Tercer. Termini per a la inscripció en el cens  
El termini d'inscripció en el cens serà des de l'endemà de la publicació de la present convocatòria en el DOGV fins al 30 de novembre de 2017 inclusivament.  
Quart. Efectes de la inscripció en el cens  
La inscripció en el cens promogut per la present resolució donarà prioritat per a poder participar en qualsevol acció promoguda per l'administració competent a la Comunitat Valenciana dirigida a obtindre l'acreditació de les unitats de competència de la qualificació professional exigida pel Reial decret 830/2010, Serveis per al Control de Plagues (SEA028\_2), per reconeixement de l'experiència laboral i/o formació no formal.  
Per la qual cosa, finalitzat el termini d'inscripció, les persones inscrites, tant en el primer cens com en aquesta ampliació, hauran de consultar la web de qualificacions professionals de la Conselleria d'Educació, Investigació, Cultura i Esport i el DOGV per a sol·licitar la participació en els procediments de reconeixement de la competència professional convocats per a les unitats de competència de la qualificació professional SEA028\_2 Serveis per al Control de Plagues, en els quals tindran prioritat de participació si hi ha més sol·licituds que places convocades.  
  
Cinqué. Aplicació informàtica  
Per a dur a terme aquest cens s'utilitzarà l'aplicació informàtica dissenyada per a la implementació de procediments de reconeixement de la competència professional adquirida per experiència laboral i/o formació no formal, la gestió de la qual correspon al Servei de Gestió de la Formació i Qualificació Professional de la Direcció General de Formació Professional i Ensenyaments de Règim Especial.  
  
Sisé. Inscripció telemàtica en el cens  
Els qui desitgen inscriure's en el cens hauran d'emplenar un formulari telemàticament. L'esmentat formulari es trobarà en el web de la Conselleria d'Educació, Investigació, Cultura i Esport (Formació, Qualificacions professionals):   
http://www.ceice.gva.es/web/cualificaciones-profesionales  
Una vegada emplenat i remés en línia, els interessats podran imprimir una còpia de la sol·licitud com a comprovant de la remissió i hauran de conservar-la per si els la requereix en algun moment l'Administració.  
  
  
Seté. Les dades de la sol·licitud telemàtica  
D'acord amb el que es disposa en l'article 5 de la Llei orgànica 15/1999, de protecció de dades de caràcter personal, s'informa:  
· Que les dades facilitades en els esmentats formularis seran incorporades als fitxers de l'administració convocant i que seran objecte de tramitació a fi de determinar el que preveu la present resolució. Igualment seran objecte de cessió a les administracions competents amb la finalitat de poder gestionar els drets derivats de la sol·licitud.  
  
· Que l'interessat podrà exercir els seus drets davant de la mateixa administració competent.  
D'altra banda, s'informa que aquelles persones interessades, en remetre la sol·licitud, declaren que totes les dades consignades són veraces i expressament que:  
· Es comprometen a provar-les documentalment, quan se'ls requerisca per a això.  
· Que són coneixedores que en el cas de falsedat en les dades i/o en la documentació aportades o ocultament d'informació, de la qual puga deduir-se intenció d'engany en benefici propi o alié, podrà ser exclosa dels procediments que puguen derivar-se de la present convocatòria, ser objecte de sanció i, si escau, els fets es posaran en coneixement del Ministeri Fiscal per si pogueren ser constitutius d'un il·lícit penal.  
  
  
Huité. Entrada en vigor i recursos  
La resolució produirà efectes des de l'endemà de ser publicada en el Diari Oficial de la Generalitat Valenciana.  
  
Contra la present resolució, que no posa fi a la via administrativa, les persones interessades podran interposar un recurs d'alçada, davant del secretari autonòmic d'Educació i Investigació de la Conselleria d'Educació, Investigació, Cultura i Esport, en el termini d'un mes a partir de l'endemà de ser publicada, de conformitat amb el que estableixen els articles 121 i 122 de la Llei 39/2015, d'1 d'octubre, del procediment administratiu comú de les administracions públiques.  
  
València, 5 de maig de 2017.- La directora general de Formació Professional i Ensenyaments de Règim Especial: Marina Sánchez Costas.  
  
  
  
ANNEX I  
Requisits de participació en un procediment de reconeixement de la competència professional adquirida per experiència laboral i/o formació no formal:  
  
Requisits  
Les persones que desitgen participar en un procediment de reconeixement de la competència professional adquirida per experiència laboral i/o formació no formal han de complir els requisits següents:  
1. Posseir la nacionalitat espanyola, haver obtingut el certificat de registre de ciutadania comunitària o la targeta de familiar de ciutadà/ana de la Unió, o ser titular d'una autorització de residència o, de residència i treball a Espanya en vigor, en els termes establits en la normativa espanyola d'estrangeria i immigració  
2. Tindre 20 anys complits en el moment de realitzar la inscripció, per a qualificacions de nivell II i III, i 18 anys per a qualificacions de nivell I.  
3. Tindre experiència laboral i/o formació relacionada amb les competències professionals que es volen acreditar:  
- En el cas d'experiència laboral, cal justificar en els últims 10 anys transcorreguts abans de realitzar-se la convocatòria, per a qualificacions de nivell II i III, almenys 3 anys, amb un mínim de 2.000 hores treballades en total. I per a qualificacions de nivell I, almenys 2 anys, amb un mínim de 1.200 hores treballades en total.  
- En el cas de formació, cal justificar en els últims 10 anys transcorreguts abans de realitzar-se la convocatòria almenys 300 hores per a qualificacions de nivell II i III, i 200 hores per a qualificacions de nivell I. En els casos en els quals els mòduls formatius associats a la unitat de competència que es pretén acreditar prevegen una durada inferior, s'hauran d'acreditar les hores establides en aquests mòduls (vegeu l'annex II).